ธปท.เผยเศรษฐกิจเดือนธ.ค.ขยายตัวต่อเนื่องหลังส่งออก-ท่องเที่ยวฟื้นตัว
ธปท.เผยศก.เดือนธ.ค.ขยายตัวต่อเนื่องหลังส่งออก-ท่องเที่ยวฟื้นตัว มาตรการกระตุ้นใช้จ่ายหนุน
31 ม.ค. 2560

ธนาคารแห่งประเทศไทย (ธปท.) ระบุว่า เศรษฐกิจไทยในเดือนธ.ค.59 ขยายตัวต่อเนื่องจากเดือนก่อน จากการใช้จ่ายภาครัฐที่ขยายตัวสูงทั้งรายจ่ายประจำและลงทุน และมูลค่าการส่งออกสินค้าที่ฟื้นตัวชัดเจน สอดคล้องกับการผลิตในอุตสาหกรรมเพื่อการส่งออกและการนำเข้าวัตถุดิบและสินค้าขั้นกลางที่เพิ่มขึ้นโดยเฉพาะชิ้นส่วนอิเล็คทรอนิคส์
นอกจากนี้ ภาคการท่องเที่ยวกลับมาขยายตัวตามจำนวนนักท่องเที่ยวต่างประเทศ ที่ได้รับผลดีจากมาตรการยกเว้นและลดค่าธรรมเนียมวีซ่าชั่วคราวสำหรับบางประเทศ ประกอบกับการบริโภคภาคเอกชนโดยรวมปรับดีขึ้นตามความเชื่อมั่นผู้บริโภคและผลของมาตรการกระตุ้นการใช้จ่ายในช่วงปลายปี สำหรับการลงทุนภาคเอกชนมีทิศทางปรับดีขึ้นต่อเนื่อง แต่ยังกระจุกตัวในบางธุรกิจ